10 อันดับเรื่องยอดนิยม ลงทุนแมน 2017
10 อันดับเรื่องยอดนิยม ลงทุนแมน 2017
25 ธ.ค. 2560

10 อันดับเรื่องยอดนิยม ลงทุนแมน 2017
อันดับ 10
เฮลซ์ บลูบอย กำไรไม่น้อย
ขวดรูปเด็กผู้ชายที่ไม่เคยโตแปะอยู่บนหน้าขวด
จนเราแก่แล้ว ขวดนี้มันก็หน้าตาเหมือนเดิม
เหมือนเป็นสินค้าเงียบๆ ที่ทุกคนชินตา
แต่รู้ไหมว่าน้ำหวานยี่ห้อนี้กำไรไม่น้อย
ปี 2559 เฮลซ์ บลูบอย มีรายได้รวม 2,803 ล้านบาท
กำไรสุทธิ 581 ล้านบาท
สิ่งที่ถูกปากถูกใจคน อย่างไรก็ขายได้อยู่ดี
ถ้าเรามั่นใจว่าสิ่งที่ทำอยู่มันดีอยู่แล้ว
ก็อาจไม่จำเป็นต้องไปเปลี่ยนอะไร
สิ่งที่สำคัญคือ การรักษาคุณภาพของสิ่งเดิมที่มีให้ดีต่อไป
...................................
อันดับ 9 SMOOTO ครีมซองช็อคโลก
จากผู้รับจ้างผลิตเครื่องสำอางที่ขาดทุน
แนะนำไอเดียให้ใครก็ไม่มีคนเชื่อ
ตัดสินใจเลิกธุรกิจเดิม แล้วหันมาสร้างเป็นแบรนด์ของตัวเองขึ้นมา
มาถึงทุกวันนี้ SMOOTO มีรายได้หลักร้อยล้านบาท
ทุกวินาที SMOOTO จะขายได้ 1 ชิ้น
บางครั้งชีวิตเรา
อาจจะไม่ได้สวยหรูอย่างที่คิดไว้
แต่นี่คือเสน่ห์
ไม่มีเด็กคนไหนเดินได้ทันที
ก่อนเด็กจะเดินได้คล่อง ก็ต้องล้มลงก่อน
แต่เด็กก็ชอบที่จะล้ม แล้วลุกขึ้นเดินต่อ..
...................................
อันดับ 8 บ้านไร่กาแฟ หายไปไหน
ร้านกาแฟที่เคยมีเป็นร้อยสาขา วันนี้กลับไม่ค่อยมีให้เห็นแล้ว
สาขาเกือบทั้งหมดของบ้านไร่กาแฟเคยอยู่ในปั๊ม JET
แต่เมื่อ ปตท. ซื้อกิจการไป ก็กลายเป็น Amazon มาเสียบแทน
ธุรกิจที่ต้องอาศัยพึ่งพิงคู่ค้ารายใหญ่ คงต้องเผื่อใจไว้บ้างในวันที่เราหมดประโยชน์
ในโลกธุรกิจ อย่าไปคาดหวังกับคำว่า.. เพื่อนแท้
...................................
อันดับ 7 KFC ไม่ได้เปลี่ยนเจ้าของ
เสี่ยเจริญซื้อแฟรนไชส์ KFC
หลายคนเข้าใจว่าเราอาจได้เห็นสินค้าของไทยเบฟในร้าน KFC
แต่จริงๆ แล้วเสี่ยเจริญไม่ได้เป็นเจ้าของกิจการ KFC เอง
เจ้าของ KFC ยังเป็นคนเดิม แค่กำลังจะเปลี่ยนไปใช้ระบบแฟรนไชส์อย่างเต็มตัว
การขยายสาขาของธุรกิจที่ทำอยู่
อาจไม่จำเป็นต้องทำทุกอย่างด้วยตัวเองไปทั้งหมด
ระบบแฟรนไชส์จะช่วยช่วยลดต้นทุนการขยายสาขา
รวมถึงยังทำให้ทุกฝ่ายมีเวลาทำในสิ่งที่ตัวเองถนัดได้
สุดท้ายแล้วทั้ง ทั้งเจ้าของธุรกิจและผู้ซื้อแฟรนไชส์ ก็จะได้ประโยชน์ร่วมกัน
...................................
อันดับ 6 จอลลี่ แบร์ กำลังเจอฝันร้าย
การเข้ามาของ HARIBO น่าจะเป็นฝันร้ายของ จอลลี่ แบร์
ถ้าย้อนเวลากลับไปเมื่อก่อน เยลลี่รูปหมียี่ห้อแรกที่เรานึกถึงคือ จอลลี่ แบร์
แต่ทุกวันนี้ไปที่ไหนเรากลับเห็นแต่ของ HARIBO
โลกธุรกิจในทุกวันนี้เล็กลงกว่าเมื่อก่อนมาก
สินค้าจากอีกฟากโลกหนึ่งพร้อมที่จะเข้ามาเป็นคู่แข่ง แย่งส่วนแบ่งของเราได้เสมอ
อย่าไปคิดว่าสินค้าของกินของใช้ ไม่เกี่ยวอะไรกับอินเตอร์เน็ต คงไม่เป็นไร
สุดท้าย เราอาจโดดเบียดโดยไม่รู้ตัว เหมือน จอลลี่แบร์..
...................................
อันดับ 5 วราภรณ์ ซาลาเปา 700 ล้าน
ซาลาเปาลูกนึงไม่กี่สิบบาท
ใครจะไปคิดว่า
คนขายซาลาเปา มีรายได้ร้อยล้าน
เริ่มต้นจากการทำซาลาเปาให้ลูกทานเอง จะได้ประหยัดเงิน
มาทุกวันนี้ขายได้วันละล้าน และมีรายได้ทั้งปีมากถึง 700 ล้านบาท
เรื่องราวในตอนท้ายอาจดูสวยหรู
แต่กว่าจะมาถึงจุดนี้ได้ย่อมต้องผ่านความยากลำบาก
ใครบ้างอยากจะตื่นมาตอนเที่ยงคืนซึ่งเป็นเวลาที่คนอื่นเข้านอน เพื่อมาทำซาลาเปาทุกวัน
หลายคนที่บอกว่าตัวเองลำบากแล้ว พยายามแล้ว เราพยายามได้เท่าเขาหรือยัง?
...................................
อันดับ 4 ตำนาน เมอร์รี่คิงส์
เมอร์รี่คิงส์ มีทุกสิ่งให้เลือกสรร เคยเป็นห้างชั้นนำ
แต่จากเหตุการณ์ไม่คาดฝันและการเข้ามาของคู่แข่ง
เมอร์รี่คิงส์ ล้มละลาย และไม่มีแม้แต่สิ่งเดียวให้เราเลือกอีกแล้ว
ยุคสมัยมีการเปลี่ยนแปลง
ถ้าเราปรับตัวได้ไม่ดีพอ ก็คงจะฝืนวงจรแห่งความถดถอยไม่ไหว
ประเทศไทยเราเองก็เช่นกัน
ทุกคนรู้ว่าเราเริ่มสู้ประเทศคู่แข่งไม่ได้แล้ว
ถ้าเราในฐานะเจ้าของประเทศไม่ช่วยกัน
สุดท้ายประเทศไทยก็อาจกลายเป็นแค่ตำนาน..
...................................
อันดับ 3 ใครคือเจ้าของ ชายสี่บะหมี่เกี๊ยว
ร้านบะหมี่เกี๊ยวที่คุ้นตา
เดินไปไหนก็เจอโดยเฉพาะตามหน้าเซเว่น
มีสาขากว่า 4,000 สาขา รายได้ในแต่ละปีหลักร้อยล้านบาท
เจ้าของเป็นลูกชาวนาเรียนจบป.4
ทำงานมาทุกอย่างตั้งแต่ รปภ. ขายน๊อต และขายไอศกรีม
ประสบการณ์ที่ได้จากการลงมือทำ
แม้บางครั้งจะล้มเหลว แต่มันคือ การเรียนรู้
ไม่มีเงิน ไม่มีการศึกษา ไม่รู้ทฤษฎีการตลาด
แต่รู้จักใช้ประสบการณ์ ก็นำมาซึ่งความสำเร็จได้
คนที่เอาแต่คิดว่า ไม่มีวันที่จะมีอะไรได้เหมือนกับคนอื่น
แท้จริงเป็นเพียงแค่ การดูถูกตัวเอง
ชายสี่บะหมี่เกี๊ยว เป็นตัวอย่างกับคนชอบอ้างนู่นอ้างนี่
ให้ไม่มี ข้ออ้าง อีกต่อไป..
...................................
อันดับ 2 อวสาน YAHOO!
การเข้ามาของ Google ทำให้ Yahoo ค่อยๆ หายหน้าไปจากโลกอินเตอร์เน็ต
สุดท้ายก็ปิดฉากลงโดยสมบูรณ์ หลังขายธุรกิจหลักทั้งหมดให้กับ Verizon
ตอนนี้บริษัท Yahoo เหลือไว้ก็แต่การถือหุ้นบางส่วนใน Alibaba และ Yahoo Japan
เรื่องที่น่าสนใจคือ
ในยุค Yahoo เฟื่องฟู แจ๊ค หม่า ในตอนนั้น ยังเป็นแค่ไกด์ทัวร์ที่พาเจ้าของ Yahoo เดินเที่ยวกำแพงเมืองจีน
10 ปีผ่านไป..
เจ้าของ Yahoo ได้ยินเรื่อง Alibaba
เขาจึงสงสัยว่าเป็น แจ๊ค หม่า คนเดียวกับที่พาเขาทัวร์กำแพงเมืองจีนในตอนนั้นหรือเปล่า
สรุปว่าใช่ แจ๊ค หม่า คือไกด์ทัวร์คนนั้น!
และ Yahoo จึงเริ่มเข้าร่วมลงทุนใน Alibaba หลังจากนั้น
ตอนนี้ Alibaba ของแจ๊คหม่าใหญ่กว่าธุรกิจหลักของ Yahoo ถึง 80 เท่า
และธุรกิจหลักของ Yahoo ก็ค่อยๆเสื่อมไปจนต้องขายกิจการ
เรื่องราว 23 ปี ของบริษัท Yahoo ก็จะสิ้นสุดลง..
คงเหลือแต่บริษัทเดิมที่จะถูกเปลี่ยนชื่อใหม่เป็น “Altaba”
หรือย่อมาจาก Alternative Alibaba นั่นเอง..
...................................
อันดับ 1 ทำไป ได้อะไร
ตูน บอดี้สแลม ลงทุนวิ่งกว่า 2,000 กิโลเมตรในเวลา 2 เดือน
ขอรับบริจาคเงินจำนวนเล็กน้อยจากคนไทยทุกคน
เพื่อนำไปให้โรงพยาบาล
ก้าวคนละก้าวคืออะไร เพราะอะไรต้องเป็นตูน ทำไปแล้วได้อะไร?
สิ่งที่ตูนได้รับ เป็นความสุขที่มีเงินเท่าไรก็หาซื้อมาไม่ได้
เพราะมันคือรอยยิ้มแห่งความสุขของผู้อื่น
ในโลกนี้มีคนอยู่ 2 ประเภท
1) คือคนที่มองภาพเล็ก มุ่งหวังแต่เรื่องของตัวเอง
ทุกอย่างที่จะทำต้องมีความคุ้มค่า
ถ้าทำมากแล้วได้น้อย ถือว่าไม่คุ้ม
สุดท้ายก็คงไม่ได้อะไรนอกจากตัวเลขในบัญชีที่เขาสร้างขึ้นมา
เพื่อหลอกตัวเอง
คนนี้เรียกว่า LONELY MAN
2) คนที่มองภาพใหญ่ ที่มุ่งหวังเรื่องของสังคมโดยรวม
สิ่งที่สนใจมากที่สุดของเขาคือ
สุดท้ายแล้วสังคมจะได้ประโยชน์อะไรบ้าง
สุดท้ายเขาก็อาจไม่ได้อะไรเลยเช่นเดียวกับคนแรก
แต่คนที่ได้คือ ทุกคนในสังคมทั้งหมด
และจะย้อนกลับไปเป็นความสุขใจของเขาเอง
โดยที่ไม่ต้องมีใครรู้.. แค่นี้ก็พอแล้ว
สิ่งที่จะเป็นในอนาคต
เราเลือกเส้นทางได้จากการกระทำของเราในปัจจุบัน
เราเลือกได้ว่าเราจะเป็น LONELY MAN
หรือคนแบบที่สองที่เรียกว่า HAPPY MAN..
ขอบคุณที่ติดตามกันมาในปี 2017 ลงทุนแมนสัญญาว่าจะเขียนให้ดีขึ้นอีกในปี 2018
MERRY CHRISTMAS AND HAPPY NEW YEAR
----------------------
อ่านเรื่องทั้งหมดย้อนหลังได้ที่ APP ลงทุนแมน โหลดฟรี 
----------------------